Tuks-reses vervroeg oor betogingsFoto: Twitter via @iramilham Die Universiteit van Pretoria (UP) het Maandag ure nadat akademiese bedrywighede op die Hatfield-kampus hervat moes word die instansie gesluit. Prof. Cheryl de la Rey, visekanselier van die universiteit, het in ŉ verklaring gesê die bestuur het besluit om, in die belang van die veiligheid van studente, personeel en universiteitseiendom, die Oktobervakansie te vervroeg sodat dit reeds vandag begin. “Ondanks die teenwoordigheid van die polisie en hoewel ons ŉ interdik teen onwettige protesaksie het, het ŉ groep studente [vandag] weereens ingange van die Hatfield-kampus versper en klasse ontwrig,” lui die verklaring. “Die reses sal dus op 26 September begin en die universiteit op 10 Oktober 2016 heropen vir die vierde kwartaal. Studente wat in die koshuise woon, word versoek om die koshuise vir hierdie tydperk te ontruim.” Volgens De la Rey sal reëlings getref word om lesings en toetse wat weens die betogings misgeloop is in te haal en dit sal direk aan die studente gekommunikeer word. “In hierdie resestydperk sal die universiteit voortgaan om met eksterne en interne rolspelers te kommunikeer rakende die studiegeldverhogings vir 2017. Ons sal studente op die hoogte hou van enige verdere verwikkelinge in hierdie verband.” Foto: Twitter via @afriforumjeug Kort voordat die universiteit die aankondiging gemaak het, het die vakbond Solidariteit gesê dat hy al sy lede wat by die UP werksaam is aan die Hatfield-kampus sal onttrek omdat die werkplek as ongunstig en onveilig beskou word. Volgens Dirk Hermann, bestuurshoof by Solidariteit, sal die vakbond se lede nie terugkeer werk toe alvorens hul veiligheid verseker kan word nie. “Kragtens die wet moet die kampusbestuur daadwerklik optree om na ons lede se belange en veiligheid in die werkplek om te sien,” het Hermann gesê. Die #FeesMustFall-betogers het landwyd onderneem om universiteite tot stilstand te dwing en Tuks is net een van verskeie universiteite wat noodgedwonge alle akademiese bedrywighede moes opskort weens die voortslepende geweld op hul kampusse. Ander universiteite wat ook hierdie week gesluit is, is die Universiteit van die Witwatersrand (Wits), Universiteit Kaapstad (UK), die Universiteit van die Vrystaat (UV) en die Noordwes-Universiteit (NWU) se Vaaldriehoekkampus. Lees meer oor die #FeesMustFall-betogings op Maroela Media.